আগেই বলেছিলাম, হার্দিক পাণ্ড্যর অভাব খুব একটা প্রভাব ফেলবে না ভারতীয় শিবিরে। শুক্রবার তা প্রমাণ করে দিল রবীন্দ্র জাডেজা।
একদিনের ক্রিকেটে এই মুহূর্তে যুজবেন্দ্র চাহাল এবং কুলদীপ যাদব জুটি যেভাবে ম্যাচ জেতাচ্ছে, তাতে জাডেজার পক্ষে দলে থাকা কঠিন হয়ে গিয়েছে। তবে হার্দিক ছিটকে যাওয়ায় ভারতীয় দলে পারফেক্ট অলরাউন্ডার তো কেউই নেই। সেই সুযোগ কাজে লাগিয়ে জাড্ডু ভারতের জয়ের রাস্তাটা তৈরি করে দিল। উইকেটও মন্থর ছিল। সেটাকে ও খুব ভাল কাজে লাগিয়েছে। পপিং ক্রিজকে দারুণ ব্যবহার করেছে।
তবে আমাকে সবচেয়ে বেশি আনন্দ দিয়েছে রোহিত শর্মার ব্যাটিং। এই টুর্নামেন্টে বিরাট কোহলি না থাকায় ওকে বাড়তি দায়িত্ব নিতেই হচ্ছে। ওপেনিংয়ে ভাল রান না উঠলে
পরের দিকে চাপটা খুব বেড়ে যায়। তাছাড়া রবিবার ফের ম্যাচ পাকিস্তানের বিরুদ্ধে। আশা করছি, ওই ম্যাচে সরফরাজরা অনেক বেশি মরিয়া হয়ে মাঠে নামবে। রোহিতের এই ইনিংসটা ভারতীয় শিবিরকেও স্বস্তিতেই রাখল। পুরনো ফর্মে দেখছি রোহিতকে। সেই অনবদ্য পুল আর হুক। রোহিতের ব্যাটিং স্টাইলটাই দারুণ আকর্ষণীয়। এই ফর্মটা ধরে রাখতে পারলে এশিয়া কাপ ওর হাতেই নিশ্চিত উঠতে চলেছে।
ভাল লাগল চার নম্বরে ধোনিকে ব্যাট করানোর সিদ্ধান্ত। পাক ম্যাচে ও রান পায়নি। আমিরদের সঙ্গে ফিরতি দ্বৈরথের আগে ধোনিকে একটু বেশি সময় খেলার সুযোগ দেওয়াটা সঠিক পর্যবেক্ষণ বলেই মনে করি। এখন তো ধোনিকে ফিনিশার বলা যায় না। উইকেটে থিতু হতে কিছুটা সময় নেয়। সেটাই হল। ৩৭ বলে ৩৩ রান হয়তো মাহিকেও আত্মবিশ্বাস দিল।